Illum, il-Kummissjoni Ewropea u r-Rappreżentant Għoli stabbilixxew pjanijiet għal rispons tal-UE qawwi u mmirat biex jiġu appoġġati l-isforzi tal-pajjiżi sħab biex jindirizzaw il-pandemija tal-coronavirus. L-azzjoni kollettiva tal-UE se tiffoka fuq l-indirizzar tal-kriżi tas-saħħa immedjata u l-ħtiġijiet umanitarji li jirriżultaw, fuq it-tisħiħ tas-sistemi tas-saħħa, tal-ilma u tas-sanità tal-pajjiżi sħab, u l-kapaċitajiet tagħhom ta' riċerka u tħejjija biex tiġi ttrattata l-pandemija, kif ukoll fuq il-mitigazzjoni tal-impatt soċjoekonomiku. Sabiex tirfed dawn l-azzjonijiet, l-UE se tiżgura appoġġ finanzjarju lill-pajjiżi sħab li jammonta għal aktar minn EUR 15.6-il biljun minn riżorsi esterni eżistenti. Flimkien mas-sħab tagħna, qed niżguraw li l-finanzjament sostanzjali tal-UE diġà allokat lilhom ikun immirat biex jgħinhom biex ikunu jistgħu jiġġieldu l-impatt tal-coronavirus. Il-President tal-Kummissjoni Ewropea, Ursula von der Leyen, qalet: “Il-virus ma għandux fruntieri. Din l-isfida globali teħtieġ kooperazzjoni internazzjonali qawwija. L-Unjoni Ewropea qed taħdem bla heda biex tiġġieled il-pandemija. Ilkoll kemm aħna nafu li flimkien biss nistgħu nwaqqfu l-firxa tal-coronavirus mad-dinja. Għal dan l-għan, l-UE dalwaqt se tagħmel laqgħa virtwali dwar l-impenji ta' finanzjament biex tgħin fil-mobilizzazzjoni tal-finanzjament meħtieġ u tappoġġa l-Organizzazzjoni Dinjija tas-Saħħa biex tassisti l-aktar pajjiżi vulnerabbli.” Ir-Rappreżentant Għoli/il-Viċi President Josep Borrell, żied jgħid: “Il-pandemija tal-coronavirus timponi risposta komuni fuq livell mondjali. L-Unjoni Ewropea u l-Istati Membri tagħha qed jagħmlu l-parti tagħhom biex jindirizzaw din il-kriżi tas-saħħa u l-konsegwenzi drastiċi tagħha - kemm fuq livell nazzjonali kif ukoll barra l-pajjiż. Filwaqt li qed nagħmlu dak kollu li nistgħu biex nipprovdu appoġġ liċ-ċittadini tagħna, hemm bżonn ukoll li nassistu lis-sħab tagħna fil-viċinat dirett tagħna u lil hinn minnu, biex dawn ikunu jistgħu jindirizzaw l-impatt li dan se jkollu fuq l-għajxien, l-istabbiltà u s-sigurtà tagħhom, billi l-problemi tagħhom huma l-problemi tagħna. Din hija ġlieda globali li se nirbħu jew nitilfu flimkien. Il-kooperazzjoni u l-isforzi konġunti fuq livell internazzjonali u s-soluzzjonijiet multilaterali huma t-triq 'il quddiem li rridu naqbdu għal aġenda globali ta' vera għall-ġejjieni.” Il-Kummissarju għas-Sħubijiet Internazzjonali, Jutta Urpilainen, spjegat: “Sakemm il-coronavirus jibqa' jhedded il-ħajja xi mkien, aħna m'aħniex sikuri. Dan huwa l-qofol tal-kooperazzjoni u s-sħubijiet internazzjonali. Jeħtieġ li naħdmu flimkien biex niffaċċaw l-isfidi komuni tagħna. Illum il-Kummissjoni Ewropea qed tintensifika u tmexxi l-ħidma konġunta mas-sħab tagħna, b'mod partikolari għall-Afrika, b'dan il-pakkett sinifikanti ta' risposti globali li jammonta għal aktar minn EUR 15.6-il biljun għal ġejjieni aktar sikur għalina lkoll.” Il-Kummissarju għall-Viċinat u t-Tkabbir Olivér Várhelyi, qal: “Bħala parti mir-rispons globali tagħna għall-pandemija tal-coronavirus, qed norjentaw mill-ġdid aktar minn EUR 3.8 biljun ta' fondi previsti għall-Balkani tal-Punent u l-viċinat immedjat tagħna tal-Lvant u n-Nofsinhar, lejn is-setturi li l-aktar għandhom bżonn: risposta urġenti għall-kriżi tas-saħħa, biex insaħħu s-sistemi tas-saħħa u nimmitigaw l-impatt soċjo-ekonomiku tal-pandemija. Aħna nikkondividu l-kontinent u huwa biss flimkien li nistgħu nirbħu.” Janez Lenarčič, il-Kummissarju għall-Ġestjoni tal-Kriżijiet, wissa: “Ninsabu quddiem sitwazzjoni li tista' titqies bħala l-akbar kriżi umanitarja f'dawn l-aħħar għexieren ta' snin. L-impatt tat-tifqigħa tal-coronavirus fuq il-pajjiżi l-aktar fraġli, il-migranti u l-popli l-aktar vulnerabbli x'aktarx li se jkun wieħed drammatiku. Dan huwa partikolarment il-każ fl-ambjent konfinat u ta' sikwit iffullat iżżejjed ta' rifuġjati u ta' persuni spostati internament. Għalhekk jeħtieġ li naġixxu b'mod rigoruż għal din l-emerġenza tas-saħħa pubblika, niżguraw li l-atturi umanitarji jkunu jistgħu jkomplu jagħtu l-assistenza ta' salvataġġ tagħhom u nappoġġaw it-trasport u l-loġistika għall-operazzjonijet umanitarji ewlenin.” Il-pakkett Team Europe Ir-rispons tal-UE jsegwi approċċ kolleġġjali “Team Europe”, maħsub biex isalva l-ħajjiet billi jipprovdi appoġġ rapidu u mmirat lis-sħab tagħna biex ikunu jistgħu jaffaċċaw din il-pandemija. Dan ir-rispons jikkombina r-riżorsi tal-UE, tal-Istati Membri tagħha u tal-istituzzjonijiet finanzjarji, b'mod partikolari tal-Bank Ewropew tal-Investiment u l-Bank Ewropew għar-Rikostruzzjoni u l-Iżvilupp, biex jappoġġaw lil pajjiżi sħab u jindirizzaw il-ħtiġijiet tagħhom fuq terminu qasir, kif ukoll l-impatti strutturali fuq perjodu ta' żmien itwal għas-soċjetajiet u l-ekonomija. L-ewwel pakketti ta' Team Europe diġà qed jiġu implimentati fil-viċinat immedjat: fil-Balkani tal-Punent, fil-Lvant u lejn in-Nofsinhar. L-UE bħala attur globali u kontributur ewlieni għas-sistema ta' għajnuna internazzjonali, se tippromwovi rispons multilaterali kkoordinat, fi sħubija man-Nazzjonijiet Uniti, mal-Istituzzjonijiet Finanzjarji Internazzjonali, kif ukoll mal-G7 u l-G20. L-Unjoni Ewropea se tkompli tadatta r-rispons tagħha għas-sitwazzjoni li qed tevolvi u tiffoka fuq l-aktar pajjiżi milquta li jeħtieġu appoġġ fil-qasam tas-saħħa, bħal pajjiżi fl-Afrika, il-Viċinat, il-Balkani tal-Punent, il-Lvant Nofsani u l-Afrika ta' Fuq, partijiet tal-Asja u l-Paċifiku, l-Amerika Latina u l-Karibew. Ir-rispons tal-UE se jiffoka fuq l-aktar persuni vulnerabbli, inklużi l-migranti, ir-refuġjati, il-popolazzjonijiet spostati internament u l-komunitajiet ospitanti tagħhom u se jintegra l-objettivi strateġiċi stabbiliti fil-Ftehim Ekoloġiku u fl-Aġenda Diġitali. Mill-pakkett globali ta' EUR 15.6-il biljun, EUR 3.25 biljun qed jiġu allokati lill-Afrika, li jinkludu EUR 1.19 biljun għall-pajjiżi tal-viċinat tal-Afrika ta' Fuq. L-UE qed tiżgura total ta' EUR 3.07 biljun għall-viċinat kollu - EUR 2.1 biljun għan-Nofsinhar u EUR 962 miljun għall-pajjiżi tas-Sħab tal-Lvant - EUR 800 miljun għall-Balkani tal-Punent u tat-Turkija. Barra minn hekk, il-pakkett globali jinkludi EUR 1.42 biljun oħra f'garanziji għall-Afrika u l-viċinat mill-Fond Ewropew għall-Iżvilupp Sostenibbli (EFSD). L-UE se tappoġġa lill-Asja u lill-Paċifiku b'EUR 1.22 biljun, EUR 291 miljun oħra se jmorru għar-reġjun tal-Afrika, il-Karibew u l-Paċifiku, EUR 918-il miljun lis-sħab tagħna fl-Amerika Latina u l-Karibew u EUR 111-il miljun għall-Pajjiżi u t-Territorji extra-Ewropej. It-twassil tal-pakkett ta' rispons globali tal-UE fil-prattika L-azzjonijiet ta' rispons għall-emerġenza, li jammontaw għal EUR 502 miljun, jiffokaw fost l-oħrajn, fuq: B'EUR 2.8 biljun għall-appoġġ tas-sistemi tar-riċerka, tas-saħħa u tad-distribuzzjoni tal-ilma, l-EU, fost affarijiet oħra, qed: Bi EUR 12.28-il biljun biex jiġu indirizzati l-konsegwenzi ekonomiċi u soċjali, l-EU, fost affarijiet oħra, qed: Għal Aktar Informazzjoni Link għall-komunikazzjoni Mistoqsijiet u Tweġibiet: Rispons globali komprensiv tal-UE biex tiġi miġġielda l-pandemija tal-coronavirus Skeda informattiva dwar eżempji konkreti ta' appoġġ tal-UE fil-pajjiżi sħab